Diere op N2 vereis dringend stappe | Netwerk24
Diere op N2 vereis dringend stappe
Deur Rossouw, Gordonsbaai 12 Junie 2019 00:01
Ek wil hê die kwessie van los­loperdiere op snelweë moet op­gelos word in die belang van die veiligheid van mens en dier op die N2.
Volgens wet moet sulke diere in veilige bewaring geneem (geskut) word. Daar is egter diegene wat genot daaruit put om 'n dier wat oor die pad loop, met hul voertuig te stamp. Ek het ver­lede week anderhalfuur saam met wetstoepassingsbeamptes gewag dat lede van die Dierebeskermingsvereniging opdaag om so 'n beseerde dier te kom verwyder.
En die volgende oggend moes ek om 05:00 in die motorlig die karkas van 'n dier aanskou waarvan die vleis afgesny was. Hoe wreed. Ek kan die gesig nie vergeet nie. Ek het al talle oproepe gemaak om te kla en hulp te soek, maar dit val op dowe ore.
Ek dink dit is tyd dat diegene wat in 'n on­geluk beland weens diere op die N2, 'n eis teen die Kaapstad-metro instel. Dalk skrik iemand dan wakker.